b"\n_START_ARTICLE_\nAntic Roca\n_START_SECTION_\nVida\n_START_PARAGRAPH_\nEra fill de Nicol\xc3\xa0s Roca, un cirurgi\xc3\xa0 de Girona._NEWLINE_Va estudiar a la universitat de Barcelona, essent deixeble del c\xc3\xa8lebre professor de grec Vileta, en la que es va graduar el 1555 i de la que en va ser professor el 1557 i catedr\xc3\xa0tic el 1559._NEWLINE_Els per\xc3\xadodes 1576-1577 i 1581-1582 va ser escollit conseller del Consell de Cent de la ciutat.\n_START_SECTION_\nObra\n_START_PARAGRAPH_\nAntic Roca va escriure obres de diferents temes: matem\xc3\xa0tics, m\xc3\xa8dics, filol\xc3\xb2gics i filos\xc3\xb2fics._NEWLINE_La seva Arithmetica (Barcelona, 1564) va ser reeditada l'any seg\xc3\xbcent. Es tracta d'una obra escrita en estil directe i simple, sense demostracions; nom\xc3\xa9s hi ha c\xc3\xa0lculs, regles, definicions i resolucions de problemes. Dividida en dues parts, la primera \xc3\xa9s b\xc3\xa0sicament una aritm\xc3\xa8tica pr\xc3\xa0ctica, de contingut est\xc3\xa0ndard (nombres, operacions, trencats, progressions, quadrats i cubs); la segona est\xc3\xa0 dedicada a la resoluci\xc3\xb3 de problemes de car\xc3\xa0cter mercantil, \xc3\xa9s aqu\xc3\xad on es troba la regla de la cosa, \xc3\xa9s a dir l'\xc3\xa0lgebra. Malgrat diu haver llegit moltes altres \xc3\xa0lgebres (entre elles les de Chuquet, Pacioli, Stifel, Pelletier, Buteo, de la Ram\xc3\xa9e, P\xc3\xa9rez de Moya, Marco Aurel i Fibonacci) utilitza una notaci\xc3\xb3 matem\xc3\xa0tica pr\xc3\xb2pia, que no \xc3\xa9s ni l'alemanya ni la italiana._NEWLINE_El 1560 havia publicat una edici\xc3\xb3 de les obres d'Ausi\xc3\xa0s Marc i aquest mateix any emprengu\xc3\xa9 la tasca d'actualitzar el diccionari de Nebrija: el Lexicon latino catalanum (Barcelona, 1560) en col\xc2\xb7laboraci\xc3\xb3 amb el professor de la universitat de Barcelona Francesc Clusa._NEWLINE_Public\xc3\xa0 tamb\xc3\xa9 altres obres did\xc3\xa0ctiques, entre les que es poden destacar Praelectiones e Graecis interprelibus haustae (Barcelona, 1563) i Oratio de laudibus Academiae Barcinonensis (1562), aix\xc3\xad com comentaris de les obres l\xc3\xb2giques d'Arist\xc3\xb2til i dels Isagoge de Porfiri."